钦定古今图书集成/明伦汇编/官常典/第410卷
## 钦定古今图书集成/明伦汇编/官常典/第410卷

| 钦定古今图书集成 明伦汇编 第四百十卷 |

| |

钦定古今图书集成明伦汇编官常典

第四百十卷目录

行人司部纪事一

官常典第四百十卷

《左传·隐公五年》：宋人取邾田。邾人告于郑曰：“请君释
憾于宋，敝邑为道。”郑人以王师会之，伐宋，入其郛，以
报东门之役。宋人使来告命。公闻其入郛也，将救之，
问于使者曰：“师何及？”对曰：“未及国。”公怒，乃止，辞使者
曰：“君命寡人同恤社稷之难，今问诸使者，曰：‘师未及
国，非寡人之所敢知也’。”

《新序》：管仲言桓公曰：“登降揖让，进退闲习，臣不如隰
朋，请置以为大行。”

《韩非子》：卫孙文子聘于鲁，公登亦登。叔孙穆子趋进
曰：“诸侯之会，寡君未尝后卫君也。今子不后寡君一
等，寡君未知所过也。子其少安。”孙子无辞，亦无悛容。
穆子退而告人曰：“孙子必亡。臣而不后君，过而不悛，
亡之本也。”

《汲冢周书》：晋平公使叔誉于周，见太子晋而与之言，
五称而五穷，逡巡而退其不遂，归告公曰：“太子晋行
年十五，而臣弗能与言，君请归声就复与田，若不反，
及有天下，将以为诛。”平公将归之，师旷不可，曰：“请使
瞑臣往与之言，若能幪，予反而复之。”师旷见太子，称
曰：“吾闻王子之语，高于泰山，夜寝不寐，昼居不安，不”
远长道，而求一言。王子应之曰：“吾闻太师将来，甚喜
而又惧。吾年甚少，见子而慑，尽忘吾其度。”师旷曰：〈阙
三字〉“吾闻王子，古之君子，甚成不骄，自晋始如周，行
不知劳。”王子应之曰：“古之君子，其行至慎，天下施关，
道路无限，百姓悦之，相将而远。远人来驩，视道如尺。”
师旷告善，又称曰：“古之君子，其行可则。由舜而下，其
孰有广德？”王子应之曰：“如舜者天，舜居其所，以利天
下，奉翼远人，皆得己仁，此之谓天。如禹者圣，劳而不
居，以利天下，好取不好与，必度其正，是谓之圣。如文
王者，其大道仁，其小道惠，三分天下而有其二，敬人
无方，服事于商，既有其众，而返失其身，此之谓仁。如
武王者，义杀一人而以利天下，异姓同姓，各得之谓
义。”《师旷告善》，又称曰：“宣办名命，异姓恶方，王侯君公，
何以为尊？何以为上？”王子应之曰：“人生而重丈夫，谓
之胄子；胄子成人，能治上官，谓之士；士率众时作，谓
之曰伯；伯能移善于众，与百姓同，谓之公；公能树名，
与物天道俱，谓之侯；侯能成群，谓之君；君有广德，分
任诸侯，而敦信，曰：‘予一人善至于四海，曰天子；达于
四荒，曰天王’。四荒至，莫有怨訾，乃登为帝。”师旷罄然
又称曰：“温恭敦敏，方德不”改，闻物。〈阙二字〉“下学以起，尚
登帝臣，乃参天子，自古谁？”王子应之曰：“穆穆虞舜，明
明赫赫，立义治律，万物皆作。分均天财，万物熙熙，非
舜而谁能？”师旷东躅其足曰：“善哉，善哉！”王子曰：“太师
何举足骤？”师旷曰：“天寒足躅，是以数也。”王子曰：“请入
坐。”遂敷席注瑟。师旷歌《无射》曰：“国诚宁矣，远人来观，
修义经矣，好乐无荒。”乃注瑟于王子。王子歌《峤》曰：“何
自南极，至于北极？绝境越国，弗愁道远。”师旷蹶然起
曰：“瞑臣请归。”王子赐之乘车四马，曰：“太师亦善御之。”
师旷对曰：“御，吾未之学也。”王子曰：“汝不为夫时。《诗》云：
‘马之刚矣，辔之柔矣。马亦不刚，辔亦不柔。志之尘尘，
取予不疑，以是御之’。”师旷对曰：“瞑臣无见为人辩也，
唯耳之恃，而耳又寡闻而易穷。王子，汝将为天下宗
乎？”王子曰：“太师何？汝贱我乎？自太师以下，至于尧舜
禹，未有一姓而再有天下者。夫大当时而不伐，天何
可得？且吾问汝之人年长短，告吾师旷。”对曰：“汝声清
汗，汝色赤白，火色不寿。”王子曰：“吾后三年，上宾于帝
所，汝慎无言。”〈阙〉“将及汝。”师旷归，未及三年，告死者至。
《说苑》：郑简公使公孙成子来聘于晋，平公有疾，韩宣
子赞授馆客。客问君疾，对曰：“‘君之疾久矣，上下神祇，
无不遍谕也，而无除。今梦黄熊入于寝门，不知人鬼
耶？意厉鬼也’。子产曰：‘君之明，子为政，其何厉之有？侨
闻之：昔鲧违帝命，殛之于羽山，化为黄熊，以入于羽
渊，是为夏郊，三’”代举之。夫鬼神之所及，非其族类，则
绍其同位。是故天子祠上帝，公侯祠百神，自卿以下，
不过其族。今周室少卑，晋实继之，其或者未举夏郊
也。宣子以告祀夏郊，董伯为尸。五日瘳。公见子产，赐
之莒鼎。

《晏子》晋平公欲伐齐，使范昭往观焉。景公觞之，饮酒
醉，范昭曰：“请君之弃樽。”公曰：“酌寡人之樽，进之于客”，
范昭饮之。《晏子》曰：“彻樽更之，樽觯具矣。”范昭佯醉不
悦而起舞，谓太师曰：“能为我调成周之乐乎？吾为子舞之。”太师曰：“瞑臣不习。”范昭趋而出，景公谓《晏子》曰：
“晋，大国也，使人将观吾政，今子怒大国之使者，将奈
何？”《晏子》曰：“夫范昭之为人也，非陋而不知礼也。且欲
试吾君臣，故绝之也。”景公谓太师曰：“子何以不为客
调成周之乐乎？”太师对曰：“夫《成周》之乐，天子之乐也，
调之必人主舞之今范昭人臣欲舞天子之乐，臣故
不为也。”范昭归，以告平公曰：“齐未可伐也。臣欲试其
君而晏子识之，臣欲犯其礼而太师”知之。仲尼闻之
曰：“夫不出于尊俎之间，而知千里之外。其晏子之谓
也。可谓折冲矣，而太师其与焉。”

晏子使楚，以晏子短，楚人为小门于大门之侧而延
晏子。晏子不入，曰：“使狗国者从狗门入，今臣使楚，不
当从此门入。”傧者更道从大门入，见楚王，王曰：“齐无
人耶？”晏子对曰：“临淄三百闾，张袂成阴，挥汗成雨，比
肩继踵而在，何为无人？”王曰：“然则子何为使乎？”晏子
对曰：“齐命使各有所主，其贤者使使贤王，不肖者使”
使不肖。王婴最不肖，故直使楚矣。

《晏子》将至楚，楚闻之，谓左右曰：“晏婴，齐之习辞者也，
今方来，吾欲辱之，何以也？”左右对曰：“为其来也，臣请
缚一人，过王而行。”王曰：“何为者也？”对曰：“齐人也。”王曰：
“何坐？”曰：“坐盗。”晏子至，楚王赐晏子酒，酒酣，吏二缚一
人诣王。王曰：“缚者曷为者也？”对曰：“齐人也，坐盗。”王视
晏子曰：“齐人固善盗乎？”晏子避席对曰：“婴闻之，橘生
淮南则为橘，生于淮北则为枳，叶徒相似，其实味不
同。所以然者何？水土异也。今民生长于齐不盗，入楚
则盗，得无楚之水土使民善盗耶？”王笑曰：“圣人非所
与嬉也，寡人反取病焉。”

《说苑》：晏子使吴，吴王谓行人曰：“吾闻晏婴，盖北方辩
于辞，习于礼者也。命傧者客，见则称天子请见。”明日，
晏子有事，行人曰：“天子请见。”晏子蹙然。行人又曰：“天
子请见。”晏子蹙然，又曰：“天子请见。”晏子蹙然者三，曰：
“臣受命敝邑之君，将使于吴王之所以不敏，而迷惑
入于天子之朝，敢问吴王恶乎存？”然后吴王曰：“夫差
请见，见之以诸侯之礼。”

《晏子》使吴，吴王曰：“寡人得寄僻陋蛮夷之乡，希见教
君子之行，请私而毋为罪。”晏子蹙然避位。吴王曰：“吾
闻齐君盖贼以慢，野以暴，吾子容焉何甚也？”晏子逡
巡而对曰：“吾闻之，精事不通，麤事不能者必劳；大事
不得，小事不为者必贫。大者不能致人，小者不能至
人之门者必困，此臣之所以仕也。如臣者，岂能以道
食人者哉？”晏子出，王笑曰：“嗟乎！今日吾讥晏子，犹倮
而訾高橛者也。”

景公使晏子使于楚，楚王进橘置削，晏子不剖而并
食之。楚王曰：“橘当去剖。”晏子对曰：“臣闻之，赐人主前
者，瓜桃不削，橘柚不剖。今万乘无教令，臣故不敢剖；
不然，臣非不知也。”

《国语》：“齐闾丘来盟，子服景伯戒宰人曰：‘陷而入于恭’。
闵马父笑，景伯问之，对曰：‘笑吾子之大满也。昔正考
父校商之名颂十二篇于周，太师以《那》为首，其辑之
乱曰：‘自古在昔，先民有作，温恭朝夕，执事有恪’。先圣
王之传，恭犹不敢专称曰自古。古曰在昔，昔曰先民’。
今吾子之戒吏人曰：‘陷而入于恭’。其满之甚也。周恭”
王能庇昭穆之阙而为恭，楚恭王能知其过而为恭。
今吾子之《教官寮》曰：“陷而后恭，道将何为？”

《说苑》：齐攻鲁，子贡见哀公，请求救于吴。公曰：“奚先君
宝之用？”子贡曰：“使吴责君宝而与我师，是不可恃也。”
于是以杨干麻筋之弓六往。子贡谓吴王曰：“齐为无
道，欲使周公之后不血食，且鲁赋五百，邾赋三百，不
识以此益齐，吴之利与非与？”吴王惧，乃兴师救鲁。诸
侯曰：“齐伐周公之后，而吴救之。”遂朝于吴。

楚庄王欲伐晋，使豚尹观焉。反曰：“不可伐也。其忧在
上，其乐在下，且贤臣在焉，曰‘沈驹’。”明年又使豚尹观
反曰：“可矣，初之贤人死矣，谄谀多在君之庐者。其君
好乐而无礼，其下危处以怨上，上下离心，兴师伐之，
其民必先反。”庄王从之，果如其言矣。

赵王遣使者之楚，方鼓瑟而遣之。诫之曰：“必如吾言。”
使者曰：“王之鼓瑟，未尝悲若此也。”王曰：“宫商固方调
矣。”使者曰：“调则何不书其柱耶？”王曰：“天有燥湿，弦有
缓急，宫商移徙不可知，是以不书。”使者曰：“明君之使
人也，任之以事，不制以辞，遭吉则贺之，凶则吊之。今
楚、赵相去千有馀里，吉凶忧患不可豫知，犹柱之不”
可书也。《诗》曰：“莘莘征夫，每怀靡及。”

《梁王》赘其群臣而议其过，任座进谏曰：“主君国广以
大，民坚而众，国中无贤人辩士，奈何？”王曰：“寡人国小
以狭，民弱臣少，寡人独治之，安所用贤人辩士乎？”任
座曰：“不然。昔齐无故起兵攻鲁，鲁军患之，召其相曰：
‘为之奈何’？”相对曰：“夫柳下惠少好学，长而嘉智，主君
试召使于齐，鲁君曰：‘吾千乘主也，身自使于齐，齐不
听。夫柳下惠，特布衣韦带之士也，使之又何益乎’？”相
对曰：“臣闻之，乞火不得不望其炮矣。今使柳下惠于
齐，纵不解于齐兵，终不愈益攻于鲁矣。”鲁君乃曰：“然乎？”相即使人召柳下惠来，入门袪衣不趋。鲁君避席
而立，曰：“寡人所谓饥而求黍稷，渴而穿井者，未尝能
以欢喜见子。今国事急，百姓恐惧，愿藉子大夫使齐。”
柳下惠曰：“诺。”乃东见齐侯。齐侯曰：“鲁君将惧乎？”柳下
惠曰：“臣君不惧。”齐侯忿然怒曰：“吾望而鲁城芒若类
失亡国百姓，发屋伐木，以救城郭，吾视若鲁君类吾
国子曰不惧，何也？”柳下惠曰：“臣之君所以不惧者，以
其先人出周封于鲁，君之先君亦出周封于齐，相与
出周南门，刳羊而约”曰：“自后子孙敢有相攻者，令其
罪若此《刳羊》矣。”臣之君固以《刳羊》不惧矣。不然，百姓
非不急也。齐侯乃解兵三百里。夫柳下惠特布衣韦
带之士，至解齐，释鲁之难，奈何无贤士圣人乎！
晋楚之君相与为好，会于宛丘之上。宋人往之，晋、楚
大夫曰：“趣以见天子礼见于吾君，君为我见子焉。”使
者曰：“冠虽敝，宜加其上；履虽新，宜居其下。周室虽微，
诸侯未之能易也。师升宋城，臣犹不更臣之服也。”揖
而去之。诸大夫瞿然，遂以诸侯之礼见之。

越使诸发执《一枝梅》遗梁王。梁王之臣曰：“韩子顾谓
左右曰：‘恶有以《一枝梅》以遗列国之君者乎’？”请为二
三子惭之，出谓诸发曰：“大王有命，客冠则以礼见，不
冠则否。”诸发曰：“彼越亦天子之封也，不得冀兖之州，
乃处海垂之际，屏外蕃以为居，而蛟龙又与我争焉。
是以剪发文身，烂然成章，以像龙子者，将避水神也。
今大国其命冠则见以礼，不冠则否。假令大国之使
时过敝邑，敝邑之君亦有命矣，曰：‘客必剪发文身，然
后见之于大国，何如意而安之？愿假冠以见意，如不
安，愿无变国俗’。”梁王闻之，披衣出见，令逐韩子。
秦楚构兵，秦王使人使楚，楚王使人戏之曰：“‘子来亦
卜之乎？”对曰：“然’。卜之谓何？”对曰：“吉。”楚人曰：“噫！甚矣，子
之国无良龟也。王方杀之以衅钟，其吉如何？”使者曰：
“秦楚构兵，吾王使我先窥我。死而不还，则吾王知警
戒，整齐兵以备楚，是吾所谓吉也。且使死者而无知
也，又何衅于钟？死者而有知也，吾岂错秦相楚哉？我
将使楚之钟鼓无声；钟鼓无声，则将无以整齐其士
卒而理君军。夫杀人之使，绝人之谋，非古之通议也。
子大夫试熟计之。”使者以报楚王，楚王赦之。

楚使使聘于齐，齐王飨之梧宫。使者曰：“大哉梧乎！”王
曰：“江汉之鱼吞舟，大国之树必巨，使何怪焉？”使者曰：
“昔燕攻齐，遵洛路，渡济桥，焚雍门，击齐左而虚其右，
王歜绝颈而死于杜山，公孙差格死于龙门，饮马乎
淄渑，定获乎琅邪，王与太后奔于莒，逃于城阳之山。
当此之时，则梧之大何如乎？”王曰：“陈先生对之。”陈子
曰：“臣不如刁㪍。”王曰：“刁先生应之。”刁㪍曰：“使者问梧
之年耶？昔者荆平王为无道，加诸申氏，杀子胥父与
其兄。子胥被发乞食于吴，阖闾以为将相。三年将吴
兵，复仇乎楚，战胜乎柏举，级头百万。囊瓦奔郑，王保
于随，引师入郢军，云行乎郢之都。子胥亲射宫门，掘
平王冢，笞其坟，数以其罪，曰：‘吾先人无罪而子杀之’”，
士卒人加百焉，然后止。当若此时，梧可以为其柎矣。
蔡使师强王坚使于楚，楚王闻之，曰：“人名多章，章者
独为《师强》王坚乎？”趣见之，无以次，视其人状，疑其名
而丑其声，又恶其形。楚王大怒，曰：“今蔡无人乎，国可
伐也；有人不遣乎，国可伐也？端以此人诫寡人乎？国
可伐也。故发二使见”三谋。伐者，蔡也。

赵简子将袭卫，使史黯往视之，期以一月六日而后
反。简子曰：“何久也？”黯曰：“谋利而得害，由不察也。今蘧
伯玉为相，史䲡佐焉。孔子为客，子贡使令于君前，甚
听。《易》曰：‘涣其群，元吉’。”涣者，贤也；群者，众也。元者，吉之
始也。“涣其群元吉”者，其佐多贤矣。简子按兵而不动。
《庄子渔父篇》：宋有人曹商者，为宋王使秦。其往也，得
车数乘。王说之，益车百乘。反于宋，见《庄子》，曰：“夫处穷
闾厄巷，困窘织屦，槁项黄馘者，商之所短也；一晤万
乘之主，而从车百乘者，商之所长也。”《庄子》曰：“秦王有
病，召医，破痈溃痤者得车一乘，舐痔者得车五乘，所
治愈下，得车愈多。子岂治其痔邪？何得车之多也？子
行矣。”

《白虎通退让篇》：“翟王使使至楚，楚王夸使者以章华
之台，台甚高，三休乃至。楚王曰：‘翟国亦有此台乎’？使
者曰：‘否。翟，窭国也，恶见此台也？翟王之自为室也，堂
高三尺，壤陛三絫，茆茨弗剪，采椽弗刮，且王犹以作
之者大苦，居之者大佚，翟国恶见此台也？楚王愧’”，
《后汉书孔融传》：“融迁少府。初，太傅马日䃅奉使山东，
及”至淮南，数有意于袁术，术轻侮之，遂夺取其节。求
去又不听，因欲逼为军帅。日䃅深自恨，遂呕血而毙。
及丧还，朝廷议欲加礼。融乃独议曰：“日䃅以上公之
尊，秉髦节之使，衔命直指，宁辑东夏，而曲媚奸臣，为
所牵率。章表署用，辄使首名，附下罔上，奸以事君。昔
国佐当晋军而不挠，宜僚临白刃而正”色，王室大臣，
岂得以见胁为辞！又袁术僭逆，非一朝一夕，日䃅随
从，周旋历岁。《汉律》，“与罪人交关三日已上，皆应知情。”

追案，不宜加礼。朝廷从之。

《三国蜀志费袆传》：“袆为昭信校尉，使吴孙权性既滑
稽，嘲啁无方。诸葛恪、羊衜等才博果辨，论难锋至。袆
辞顺义笃，据理以答，终不能屈。权甚器之，谓袆曰：‘君
天下淑德，必当股肱蜀朝，恐不能数来也’。”〈注〉《袆别传》
曰：孙权每别，酌好酒以饮袆，视其已醉，然后问以国
事，并论当世之务，辞难累至，袆辄辞以醉，退而撰次
所问，事事条答，无所遗失。权乃以手中常所执宝刀
赠之，袆答曰：“臣以不才，何以堪明命？然刀所以讨不
庭、禁暴乱者也。但愿大王勉建功业，同奖汉室，臣虽
暗弱，终不负东顾。”

《华阳国志》：后主即位，南中诸郡并叛。诸葛亮以新遭
大丧，未便加兵，遣尚书南阳邓芝固好于吴王。吴王
孙权曰：“吾诚愿与蜀和亲，但主幼国小，虑不自存。”芝
对曰：“吴、蜀二国之地，吴有三江之阻，蜀有重险之固。
大王命世之英，诸葛一时之杰，合此二长，共为唇齿，
进可兼并天下，退可鼎足而跱。大王如臣服于魏，魏
则上望大王入朝，其次求太子入侍；若其不从，则奉
辞伐叛，蜀必顺流，见可而进。如此，江南之地，非复大
王之有也。”吴王大悦，与蜀和亲，使聘岁通。芝后累往，
权曰：“若灭魏之后，二主分治，不亦乐乎！”芝对曰：“灭魏
之后，大王未深识天命者，战争方始耳。”权曰：“君之诚
恳，乃至于此。”书与亮曰：“丁厷掞张阴化不尽，和合二
国，惟有邓芝。”

《三国魏志牵招传》：“太祖领冀州，辟招为从事。太祖将
讨袁谭，而柳城乌丸欲出骑助谭。太祖以招尝领乌
丸，遣诣柳城，到值峭王严以五千骑当遣诣谭。又：辽
东太守公孙康自称平州牧，遣使韩忠赍单于印绶
往假峭王。峭王大会群长，忠亦在坐。峭王问招：‘昔袁
公言：受天子之命，假我为单于’。今曹公复言，当更白
天子，假我真单于。辽东复持印绶来如此，谁当为正？”
招答曰：“昔袁公承制，得有所拜假，中间违错，天子命
曹公代之，言当白天子，更假真单于是也。辽东下郡，
何得擅称拜假也？”忠曰：“我辽东在沧海之东，拥兵百
万，又有扶馀、濊貊之用，当今之势，彊者为右，曹操独
何得为是也？”招呵忠曰：“曹公允恭明哲，翼戴天子，伐
叛柔服，宁静四海。汝君臣顽嚚，今恃险远，背违王命，
欲擅拜假，侮弄神器，方当屠戮，何敢慢易，咎毁大人！”
便捉忠头顿筑，拔刀欲斩之。峭王惊怖，徒跣抱招以
救请忠。左右失色，招乃还坐，为峭王等说成败之效，
祸福所归。皆下席跪伏，敬受敕教。便辞辽东之使，罢
所严骑。

《吴志张温传》：“温拜议郎，选曹尚书，徙太子太傅，甚见
信重，时年三十二，以辅义中郎将使蜀。权谓温曰：卿
不宜远出，恐诸葛孔明不知吾所以与曹氏通意，以
故屈卿。行若山越都除，便欲大构于蜀。行人之义，受
命不受辞也。温对曰：臣入无腹心之规，出无专对之
用，惧无张老延誉之功，又无子产陈事之效，然诸葛
亮达见计数，必知神虑屈申之宜，加受朝廷天覆之
惠，推亮之心，必无疑贰。”温至蜀，对关拜章曰：“昔高宗
以谅暗，昌殷祚于再兴；成王以幼冲，隆周德于太平，
功冒溥天，声贯罔极。今陛下以聪明之姿，等契往古，
总百揆于良佐，参列精之炳燿，遐迩望风，莫不欣赖。
吴国勤任旅力，清澄江浒，愿与有道”，平一宇内，委心
协规，有如河水。军事兴烦，使役乏少，是以忍鄙倍之
羞，使下臣温通致情好。陛下敦崇礼义，未便耻忽。臣
自入远境，及即近郊，频蒙劳来，恩诏辄加以荣自惧，
悚怛若惊，谨奉所赍函书一封，蜀甚贵其才。

《晋书张骏传》：“骏遣参军王骘聘于刘曜，曜谓之曰：‘贵
州必欲追踪窦融，款诚和好，卿能保之乎’？骘曰：‘不能’。
曜侍中徐邈曰：‘君来和同，而云不能，何也’？骘曰：‘齐桓
贯泽之盟，忧心兢兢，诸侯不召自至。葵丘之会，骄而
矜诞，叛者九国。赵国之化，常如今日可也。若政教陵
迟，尚未能察迩者之变，况鄙州乎’？曜顾谓左右曰：‘此
凉州高士，使乎得人’。”礼而遣之。

《沮渠蒙逊载记》：姚兴遣使人梁斐、张构等，拜蒙逊镇
西大将军、沙州刺史、西海侯。时兴亦拜秃发傉檀为
车骑将军，封广武公。蒙逊闻之，不悦，谓斐等曰：“傉檀
上公之位，而身为侯者，何也？”构对曰：“傉檀轻狡不仁，
款诚未著。圣朝所以加其重爵者，褒其归善即叙之
义耳。将军忠贯白日，勋高一时，当入谐鼎味，匡赞帝
室，安可以不信待也？圣朝爵必称功，官不越德，如尹
纬、姚晃，佐命初基，齐难、徐洛，元勋骁将，并位才二品，
爵止侯伯，将军何以先之乎？窦融殷勤固让，不欲居
旧臣之右，未解将军忽有此问。”蒙逊曰：“朝廷何不即
以张掖见封，乃更远封西海耶？”构曰：“张掖规画之内，
将军已目有之。所以远授西海者，盖欲广大将军之
国耳。”蒙逊大悦，乃受拜。

《苻生载记》：生闻张祚见杀，元靓幼冲，命其征东苻柳
参军阎负、梁殊使凉州，以书喻之。负殊至姑藏，元靓年幼，不见殊等。其凉州牧张瓘谓负殊曰：“孤之本朝，
世执忠节，远宗大晋，臣无境外之交，君等何为而至？”
负殊曰：“晋王以邻藩义好，有自来矣。虽拥阻山河，然
风通道会，不欲使羊、陆二公独美于前。主上以钦明
绍统，八表宅心，光被四海，格于天地。晋王思与张王
齐曜大明，交玉帛之好，兼与君公同金兰之契，是以
不远而来，有何怪乎！”瓘曰：“羊、陆一时之事，亦非纯臣
之义也。本朝六世重光，固忠不二，若与苻征东交玉
帛之好者，便是上违先公纯诚雅志，下乖河右遵奉
之情。”负殊曰：“昔微子去殷，项伯归汉，虽背君违亲，前
史美其先觉；亡晋之馀，远逃江会。天命去之，故尊先
王翻然改图，北面二赵，盖神筭无方，鉴机而作。君公
若欲称制河西，众旅非秦之敌，如欲宗归遗晋，深乖
先君雅旨。孰若远踪窦融附汉之规，近述先王归赵
之事，垂祚无穷，永享遐祉乎！”瓘曰：“中州无信，好食言，
往与石氏通好，旋见寇袭，中国风诫在昔日，不足复
论通和之事也。”负殊曰：“三王异政，五帝殊风。赵多奸
诈，秦以信义，岂可同年而语哉！张先、杨初皆擅兵一
方，不供王贡，先帝命将擒之，宥其难恕之罪，加以爵
封之荣。今上道合二仪，慈弘山海，信符阴阳，御物无
际，不可以二赵相况也。”瓘曰：“秦若兵强化盛，自可先
取江南，天下自然尽为秦有，何辱征东之命？”负殊曰：
“先帝以大圣神武，开构鸿基，彊燕纳款，八州顺轨。主
上钦明，道必隆世，慨徽号拥于西河，正朔未加。吴会
以吴必须兵，凉可以义，故遣行人，先申大好。如君公
不能蹈机而发者，正可缓江南数年之命，回师西斾，
恐凉州弗可保也。”瓘曰：“我跨据三州，带甲十万，西包
崑域，东阻大河，伐人有馀，而况自固，秦何能为患！”负
殊曰：“贵州险塞，孰若崤、函，五郡之众，何如秦雍？张琚、
杜洪，因赵之成资，据天阻之固，策三秦之锐，藉陆海
之饶，劲士风集，骁骑如云，自谓天下可平，关中可固。
先帝神矛一指，望旗冰解，人咏来苏，不觉易主。燕虽
武视关东，犹以地势之义，逆顺之理，北面称藩，贡不
逾月，致肃慎楛矢，通九夷之珍，单于屈膝，名王内附，
控弦之士百有馀万，鼓行而济西河者，君公何以抗
之？盍追遵先王臣赵故事，世享大美，为秦之西藩。”瓘
曰：“然。秦之德义加于天下，江南何以不宾？”负殊曰：“文
身之俗，负阻江山，道洿先叛，化盛后宾，自古而然，岂
但今也！故”《诗》曰：“蠢尔蛮荆，大邦为仇。”言其不可以德
义怀也。瓘曰：“秦据汉旧都，地兼将相，文武辅臣，领袖
一时者，谁也？”负殊曰：“皇室懿藩，忠若公旦者，则大司
马武都王安、征东大将军晋王柳，文武兼才，神器秀
拔，入可允釐百工，出能折冲万里者，卫大将军广平
王黄眉后将军清河王法、龙骧将军东海王坚”之兄
弟。其耆年硕德，德侔尚父者，则太师、录尚书事、广甯
公鱼遵。其清素刚严，骨鲠贞亮，则左光禄大夫强平、
金紫光禄程肱、《牛夷》；博闻强识，探颐索幽，则中书监
胡文、中书令王鱼、黄门侍郎李柔；雄毅厚重，权智无
方，则左卫将军李威、右卫将军苻雅；才识明达，令行
禁止，则特进领御史中丞梁《平老、特进光禄大夫强
汪、侍中尚书吕婆楼。文史富赡，郁为文宗，则尚书右
仆射董荣、秘书监王飏、著作郎梁谠。骁勇多权略，攻
必取，战必胜，关张之流，万人之敌者，则前将军新兴
王飞、建节将军邓羌、立忠将军彭越、安远将军范俱
难、建武将军徐盛、常伯纳言。卿校牧守，则人皆文武，
莫非才贤。其馀怀经世之才，蕴佐时之略，守南山之
操，遂而不夺者，王猛、朱彤之伦，相望于岩谷。济济多
士，焉可罄言。姚襄、张平，一时之杰，各拥众数万，狼顾
偏方，皆委忠献款，请为臣妾，小不事大，〈春秋〉》所诛，惟
君公图之。瓘笑曰：“此事决之主上，非身所了。”负殊曰：
“凉王虽天纵英睿，然尚幼冲。君公居伊、霍之任，安危
所系，见机之义，实在君公。”瓘新辅政，河西所在兵起，
惧秦师之至，乃言于元靓，遣使称藩。生因其所称而
授之。

《秃发傉檀载记》：傉檀遣参军关尚聘于姚兴。兴谓尚
曰：“车骑投诚献款，为国藩屏，擅兴兵众，辄造大城，为
臣之道，固若是乎？”尚曰：“王侯设险以自固，先王之制
也。所以安人卫众，预备不虞。车骑僻在遐藩，密迩勍
寇，南则逆羌未宾，西则蒙逊跋扈，盖为国家重门之
防，不图陛下忽以为嫌。”兴笑曰：“卿言是也。”

傉檀遣西曹从事史暠聘于姚兴，兴谓暠曰：“车骑坐
定凉州，衣锦本国，其德我乎？”暠曰：“车骑积德，河西少
播英问，王威未接，投诚万里。陛下官方任才，量功受
职，彝伦之常，何德之有！”兴曰：“臣不以州授车骑者，车
骑何从得之？”暠曰：“使河西云扰，吕氏颠狈者，实由车
骑倾其根本。陛下虽鸿罗遐被，凉州犹在天网之外，
故征西以周召之重，力屈姑臧；齐难以王旅之盛，势
挫张掖。王尚孤城独守，外逼群狄。陛下不连兵十年，
殚竭中国，凉州未易取也。今以虚名假人，内收大利，
乃知妙算自天，圣与道合。虽云迁授，盖亦时宜。”兴悦
其言，拜骑都尉《慕容超载记》：超母妻先在长安，为姚兴所据，责超称
藩，求太乐诸伎。若不可，使送吴口千人。超下书诏群
臣详议，左仆射段晖议曰：“太上囚楚高祖不回，今陛
下嗣守社稷，不宜以私亲之故而降统天之尊。又太
乐诸伎，皆是前世伶人，不可与彼使移风易俗，宜掠
吴口与之。”尚书张华曰：“若彼侵掠吴边，必成邻怨，此
既能往，彼亦能来，兵连祸结，非国之福也。昔孙权重
黎庶之命，屈己以臣魏；惠施惜爱子之头，舍志以尊
齐。况陛下慈德在秦，方寸崩乱，宜暂降大号，以申至
孝之情。权变之道，典谟所许。韩范智能回物，辨足倾
人，昔与姚兴俱为秦太子中舍人，可遣将命，降号修
和，所谓屈于一人之下，伸于万人之上也。”超大悦曰：
“张尚书得吾心矣！”使范聘于兴。及至长安，兴谓范曰：
“封恺前来燕王，与朕抗礼，及卿至也，款然而附，为依
《春秋》以小事大之义，为当专以孝敬为母屈也？”范曰：
“昔周爵五等，公侯异品，大小之礼，因而生焉。今陛下
命世龙兴，光宅西秦，本朝主上，承祖宗遗烈，定鼎东
齐，中分天曜，南面并帝，通聘结好，义尚谦冲，使至矜
诞，苟折行人，殊似吴、晋争盟，滕、薛竞长，恐伤大秦堂
堂之盛，有损皇燕巍巍之美。彼我俱失，窃未安之。”兴
怒曰：“若如卿言，便是非为大小而来。”范曰：“虽由大小
之义，亦缘寡君纯孝过于重华，愿陛下体敬亲之道，
霈然垂愍。”兴曰：“吾久不见贾生，自谓过之，今不及矣。”
于是为范设旧交之礼，申叙平生。谓范曰：“燕王在此，
朕亦见之风表，乃可，于机辩未也？”范曰：“大辩若讷，圣
人美之。况尔日龙潜凤戢，和光同尘，若使负日月而
行，则无继天之业矣。”兴笑曰：“可谓使乎延誉者也！”范
承间逞说，姚兴大悦，赐范千金，许以超母妻还之。慕
容凝自梁父奔于姚兴，言于兴曰：“燕王称藩，本非推
德，权为母屈耳。古之帝王，尚兴师征质，岂可虚还其
母乎！母若一还，必不复臣也。宜先制其送伎，然后归
之。”兴意乃变，遣使聘于超。超遣其仆射张华、给事中
宗正元入长安，送大乐伎一百二十人于姚兴。兴大
悦，延华入䜩，酒酣乐作。兴黄门侍郎尹雅谓华曰：“昔
殷之将亡，乐师归周；今皇秦道盛，燕乐来庭，废兴之
兆，见于此矣。”华曰：“自古帝王为道不同，权谲之理，会
于功成。故《老子》曰：‘将欲取之，必先与之’。今总章西入，
必由余东归，祸福之验，此其兆乎！”兴怒曰：“昔齐楚竞
辩，二国连师，卿小国之臣，何敢抗衡”朝士华逊辞曰：
“奉使之始，实愿交欢上国。上国既遗小国之臣，辱及
寡君社稷，臣亦何心而不仰酬！”兴善之，于是还超母
妻。

《南齐书始安贞王道生传》：“道生子凤，凤子遥昌，建武
元年，进号冠军将军，封丰城县公，千五百户。未之镇，
徙督豫州郢州之西阳司州之汝南二郡军事、征虏
将军、豫州剌史，持节如故。二年，卤主元宏寇寿春，遣
使呼城内人。遥昌遣参军崔庆远、朱选之诣宏，庆远
曰：‘旌盖飘飖，远涉淮、泗，风尘惨烈，无乃上劳’？宏曰：‘六
龙腾跃，倏忽千里，经途未远，不足为劳’。”庆远曰：“川境
既殊，远劳轩驾，屈完有言：‘不虞君之涉吾地也，何故’？”
宏曰：“故当有故。卿欲使我含瑕依违，为欲指斥其事？”
庆远曰：“君包荒之德，本施北政，未承来议，无所含瑕。”
宏曰：“朕本欲有言，会卿来问，齐主废立，有其例不？”庆
远曰：“废昏立明，古今同揆，中兴克昌，岂惟一代主上
与先武帝，非唯昆季，有同鱼水。武帝临崩，托以后事，
嗣孙荒迷，废为郁林功臣，固请爰立明圣，上逼大后
之严令，下迫群臣之稽颡，俯从亿兆，践登皇极，未审
圣旨，独何疑怪？”宏曰：“闻卿此言，殊解我心。但哲妇倾
城，何足可用。果如所言，武帝子弟，今皆何在？”庆远曰：
“七王同恶，皆伏管、蔡之诛。其馀列藩，二十馀国，内升
清阶，外典方牧。哲妇之戒，古人所惑。然十乱盈朝，实
唯文母。”宏曰：“如我所闻，靡有孑遗。卿言美而乖实，未
之全信。”宏又曰：“云罗所掩，六合宜一。故往年与齐武
有书，言今日之事，书似未达齐主命也。南使反，情有
怆然，朕亦保兵。此段犹是本意，不必专为问罪。若如
卿言，便可释然。”庆远曰：“见可而进，知难而退，圣人奇
兵。今旨欲宪章圣人，不失旧好，岂不善哉？”宏曰：“卿为
欲朕和亲，为欲不和？”庆远曰：“和亲则二国交欢，苍生
再赖；不和则二国交怒，苍生涂炭。和与不和，裁由圣
衷。”宏曰：“朕来为复游行盐境，北去洛都，率尔便至，亦
不攻城，亦不伐坞，卿勿以为虑。”宏设酒及羊炙杂果，
又谓庆远曰：“听卿主克黜凶嗣，不违忠孝，何以不立
近亲？如周公辅成王，而苟欲自取？”庆远答曰：“成王有
亚圣之贤，故周公得辅而相之。今近藩虽无悖德，未
有成王之贤，霍光亦舍汉藩亲而远立宣帝。”宏曰：“若
尔，霍光向自立为君，当复得为忠臣不？”庆远曰：“‘此非
其类，乃可言宣帝立与不立，义当云何？皇上岂得与
霍光为匹？若尔，何以不言武王伐纣，何意不立微子
而辅之？苟贪天下’。宏大笑。明日引军向城东，遣道登
道人进城内，施众僧绢五百匹。庆远选之，各裤褶络
带《梁书。王锡传》：“初，魏始连和，使刘善明来聘，敕使中书
舍人朱异接之，预䜩者皆归化北人。善明负其才气，
酒酣谓”异曰：“南国辩学如中书者几人？”异对曰：“异所
以得接宾宴者，乃分职是司。二国通和，所敦亲好。若
以才辩相尚，则不容见使。”善明乃曰：“王锡、张缵北间
所闻，云何可见？”异具启敕，即使于南苑设宴，锡与张
缵、朱异四人而已。善明造席，遍论经史，兼以嘲谑。锡、
缵随方酬对，无所稽疑，未尝访彼一事。善明甚相叹
揖。它日谓异曰：“一日见二贤，实副所期。不有君子，安
得为国？”

《北梦琐言》：梁太祖初兼四镇，先主遣押衙潘岏持聘，
岏饮酒一石不乱，每举䜩饮，礼容益庄，梁祖爱之。饮
酣，梁祖曰：“押衙能饮一盘器物乎？”岏曰：“不敢。”乃簇在
席，器皿次第注酌，岏并饮之，岏愈温充。梁祖谓其归
馆，多应倾写，困卧，俾人侦之，岏簪笋箨冠子，举所得
酒器涤而藏之。他日又遣押衙郑顼持聘，梁祖问以
剑阁道路，顼极言危峻。梁祖曰：“贤主人何以过得？”顼
对曰：“若不上闻，恐误令公军机。”梁祖大笑。此亦近代
使令之美者也。

《酉阳杂俎》：梁祖宴魏使李骞、崔劼，乐作，梁舍人贺季
曰：“音声感人深也。”劼曰：“昔申喜听歌怆然，知是其母，
理实精妙然也。”梁主客王充曰：“听音观俗，转是精者。”
劼曰：“延陵昔聘上国，实有观风之美。”季曰：“卿发此言，
乃欲挑战。”骞曰：“请执鞭弭，与君周旋。”季曰：“未敢三舍。”
劼曰：“数奔之事，久已相谢。”季曰：“车乱旗靡，恐有所归。”
劼曰：“平阴之役，先鸣已久。”充曰：“吾方欲馆谷而旌武
功。”骞曰：“王夷师熸，将以谁属？”遂共大笑而止。乐欲讫，
有马数十疋驰过，末有阉人。骞曰：“巷伯乃同趣马，讵
非侵官季。”曰：“此乃貌似。”劼曰：“若值袁绍，恐不能免。”
梁遣黄门侍郎明少遐、秣陵令谢藻、信威长史王缵
冲、宣城王文学萧恺、兼散骑常侍袁狎、兼通直散骑
常侍贺文发宴魏使，李骞、崔劼温良毕少遐咏骞，赠
其诗曰：“萧萧风帘举，依依然可想。”骞曰：“未若灯花寒
不结，最附时事。”少遐报：诗中有此语。劼问少遐曰：“今
岁奇寒，江淮之间，不乃冰冻？”少遐曰：“在此虽有薄冰，
亦不废行。不似河冰，一合便胜车马。”狎曰：“河冰上有
狸迹，便堪人渡。”劼曰：“狸当为‘狐’，应是字错。”少遐曰：“是
狐性多疑，鼬性多豫，狐‘疑’”“‘鼬”“豫’，因此而传耳。”《劼》曰：“鹊
巢避风，雉去恶政，乃是鸟之一长；狐疑鼬豫，可谓兽
之一短也。”

梁正旦使北使乘车至阙下，入端门，其门上层题曰
“朱明观。”次曰应门，门下有一大画鼓。次曰大门，左有
高楼，悬一大钟。门右有朝堂，门辟左右，亦有二大画
鼓。北使入门击钟磬，至马道北，悬钟内，道西北立，引
其宣城王等数人后入，击磬道东北面立。其钟悬外
东西厢皆有陛臣。马道南，近道东有茹茹昆仑客，近
道西有高句丽、百济客，及其升殿之官三千许人。位
《定梁》主从东堂中出，云“斋在外宿，故不由上阁来。”击
钟鼓，乘舆警跸，侍从升东阶，南面幄内坐。幄是绿油
天皂裙，甚高，用绳系著四柱，凭黑漆曲几坐。《定梁》诸
臣从西门入，著具服《博山》远游冠，缨末以翠羽真珠
为饰，双双佩带剑。黑舄。初入，二人在前导引，次二人
并行，次一人擎牙箱、班剑，箱别二十人具省服，从者
百馀人。至宣城王前数步，北面，有重席为位，再拜便
次。出引王公登献玉，梁主不为兴。魏使李同轨、陆操
聘梁，入乐游苑西门内青油幕下。梁主备三仗，乘舆
从东门入，操等东面再拜，梁主北入林光殿。未几，引
台使入，梁主在皂帐南面，诸宾及群官俱坐定，遣中
书舍人殷灵宣旨慰劳，具有辞答。其中庭设钟悬及
百戏殿上，流杯池中行酒，具进梁主者题曰“御杯。”自
馀各题官姓之杯，至前者即饮。又图象旧事，令随流
而转，始至讫于坐罢，首尾不绝也。

《陈书徐陵传》：太清二年，陵兼通直散骑常侍使魏，魏
人授馆宴宾。是日甚热，其主客魏收嘲陵曰：“今日之
热，当由徐常侍来。”陵即答曰：“昔王肃至此，为魏始制
礼仪。今我来聘，使卿复知寒暑。”收大惭。

《魏书公孙表传》：“表第二子轨，兼大鸿胪，持节拜氐王
扬元为南秦王。及境，元不郊迎，轨数元曰：‘昔尉他跨
据及陆贾至，匍匐奉顺，故能垂名竹帛。今君王无肃
恭之礼，非藩臣也’。元使其属赵客子对曰：‘天子以六
合为家，孰非王庭？是以敢请入国，然后受谒’。轨答曰：
‘大夫入境，尚有郊劳，而况王命者乎？请奉策以还’。元”
惧，诣郊受命。轨使还，称旨，拜尚书，赐爵燕郡公。
《卢元传》：元子度世。度世子昶，字叔达，小字师颜。学涉
经史，早有时誉。太和初，为太子中舍人，兼员外散骑
常侍，使于萧昭业。高祖诏昶曰：“卿便至彼，勿存彼我。
密迩江扬，不早当晚，会是朕物。卿等欲言，便无相疑
难。”又敕副使玉清石曰：“卿莫以本是南人言语致虑。
若彼先有所知所识，欲见便见，须论即论。卢昶正是
宽柔君子，无多文才，或主客命卿作诗，可率卿所知，
莫以昶不作便复罢也。凡使人之体，以和为贵，勿递相矜夸，见于色貌，失将命之体。卿等各率所知，以相
规诲。”及昶至彼，值萧鸾僭立，于是高祖南讨，之昶兄
渊为别道将。而萧鸾以朝廷加兵，遂酷遇昶等。昶本
非骨鲠，闻南人云：“兄既作将，弟为使者”，乃大恐怖，泪
汗交横。鸾以腐米臭鱼、莝豆供之，而谒者张思宁辞
气謇谔，曾不屈挠，遂以壮烈死于馆中。昶还，高祖责
之曰：“衔命之礼，有死无辱。虽流放海隅，犹宜抱节致
殒。卿不能长缨羁首，已是可恨，何乃俛眉饮啄，自同
犬马，有生必死，修短几何？卿若杀身成名，贻之竹素，
何如甘彼刍菽，以辱君父乎！纵不远惭苏武，宁不近
愧思宁。”昶对曰：“臣器乏陆随，忝使闽、越。属萧鸾昏狂，
诛戮无道，恐不得仰奉明时，归养老母。苟存尺蠖，屈
以求伸，负辱朝命，罪宜万死。乞归司寇，伏听斧钺。”遂
见罢黜。久之，复除彭城王友，转秘书丞。

《李彪传》：“彪加员外散骑常侍，使于萧赜。赜遣其主客
郎刘绘接对，并设䜩乐，彪辞乐。及坐，彪曰：‘齐主既赐
䜩乐以劳行人，向辞乐者，卿或未相体。自丧礼废替，
于兹以久。我皇孝性自天，追慕罔极，故有今者丧除
之议。去三月晦，朝臣始除衰裳，犹以素服从事。裴谢
在此，固应具此。我今辞乐，想卿无怪’。绘答言：‘辞乐之
事，向以不异。请问魏朝丧礼，竟何所依’？”彪曰：“高宗三
年，孝文逾月。今圣上追鞠育之深恩，感慈训之厚德，
执于殷汉之间，可谓得礼之变。”绘复问：“若欲遵古，何
为不终三年？”彪曰：“万机不可久旷，故割至慕，俯从群
议。服变不异三年，而限同一期，可谓亡礼之礼。”绘言：
“汰哉！叔氏专以礼许人。”彪曰：“圣朝自为旷代之制，何
关许人？”绘言：“百官总己听于冢宰，万机何虑于旷？”彪
曰：“我闻《载籍》，五帝之臣，臣不若君，故君亲揽其事；三
王君臣智等，故共理机务；五霸臣过于君，故事决于
下。我朝官司，皆五帝之臣，主上亲揽盖，远轨轩唐。”彪
将还，赜亲谓曰：“卿前使还日，赋《阮诗》云‘但愿长闲暇，
后岁复来游’。果如今日。卿此还也，复有来理否？”彪答
曰：“使臣请重赋。阮诗曰‘宴衍清都中，一去永矣哉’！”赜
惘然曰：“清都可尔，一去何事？观卿此言，似成长阔。朕
当以殊礼相送。”赜遂亲至琅邪城，登山临水，命群臣
赋诗以送别。其见重如此。彪前后六度衔命，南人奇
其謇谔。

《李平传》：“平子谐，字虔和，孝静初为魏尹，卫将军如故。
萧衍求通和好，朝廷盛选行人，以谐兼散骑常侍，为
聘使主。谐至石头，萧衍遣主客郎范胥当接，谐问胥
曰：‘主客任郎官几时’？胥答曰：‘我本训胄虎门，适复今
任’。谐言：‘国子博士，不应左转为郎’。胥答曰：‘特为接应
远宾，故权兼耳’。谐言：‘屈己济物，诚得事宜。由我一介
行人，令卿左转’。”胥答曰：“自顾菲薄，不足对扬盛美，岂
敢言屈？”胥问曰：“今犹尚暖，北间当小寒于此？”谐答曰：
“地居阴阳之正，寒暑适时，不知多少？”胥曰：“所访邺下，
岂是测影之地？”谐答曰：“皆是皇居帝里，相去不远，可
得统而言之？”胥曰：“洛阳既称盛美，何事迁邺？”谐答曰：
“不常厥邑，于兹五邦，王者无外，所在关河，复何所怪？”
胥曰：“殷人否危，故迁相耿，贵朝何为而迁？”谐答：“圣人
藏往知来，相时而动，何必俟于隆替？”胥曰：“金陵王气，
兆于先代；黄旗紫盖，本出东南，君临万邦，故宜在此。”
谐答曰：“帝王符命，岂得与中国比隆？紫盖黄旗，终于
入洛，无乃自害也。有口之说，乃是俳谐，亦何足道！”萧
衍亲问谐曰：“魏朝人士，德行四科之徒，凡有几人？”谐
对曰：“本朝多士，义等如林，文武贤才，布在列位。四科
之美，非无其人，庸短造次，无以备启。”衍曰：“武王有乱
臣十人，魏虽人物之盛，岂得顿如卿言？”谐曰：“愚谓周
称十人，本无佐命；至于‘济济多士，实是文王之诗。皇
朝廊庙之才，足与周人有竞’。”衍曰：“若尔文足标异，武
有冠绝者，便可指陈。”谐曰：“大丞相、渤海王秉文经武，
左右皇极，画一九州，悬衡四海。录尚书、汝阳王元叔
昭、尚书令元世儁，宗室之秀，绾政朝端；左仆射司马
子如、右仆射高隆之，并时誉民英，戮力匡辅。侍中高
岳、侍中孙腾，勋贤忠亮，宣赞王猷，自馀才美，不可具
悉。”衍曰：“故宜辅弼幼主，永固基业，深不可言，江南称
其才辩。”使还，除大司农卿，加骠骑将军，转秘书监。
《北齐书李浑传》：“浑弟绘，武定初兼常侍，为聘梁使主。
梁武帝问绘：‘高相今在何处’？绘曰：‘今在晋阳，肃遏边
寇’。梁武曰：‘黑獭若以形容，高相作何经略’？绘曰：‘黑獭
游魂关右，人神厌毒，连岁凶灾，百姓怀土。丞相奇略，
不世畜锐观衅攻昧取亡，势必不远’。”梁武曰：“如卿言
极佳。”与梁人汎言氏族。袁狎曰：“未若我本出自黄帝，
姓在十四之限。”绘曰：“兄所出虽远，当共车千秋分一
字耳。”一坐大笑。前后行人皆通启求市。绘独守清尚，
梁人重其廉洁。

《李浑传》：“浑子湛，字处元，涉猎文史，有家风。为太子舍
人兼常侍聘陈使副，袭爵泾阳县男。浑与弟绘、伟俱
为聘梁使主，湛又为使副，是以赵郡人士目为四使
之门。”

《阳斐传》：“斐字叔鸾，兴和中，除起部郎中，兼通直散骑常侍，聘于梁。梁尚书羊偘，魏之叛人也，与斐有旧，欲
请斐至宅三致书，斐不答。梁人曰：‘羊来已久，经贵朝
迁革，李卢亦诣宅相见，卿何致难’？斐曰：‘柳下惠则可，
吾不可。梁主乃亲谓斐曰：‘羊偘极愿相见，今二国和
好，天下一家，安得复论彼此’？斐终辞焉。使还，除廷尉’”
少卿。

《张华原传》：华原字国满，周文帝始据雍州也，高祖犹
欲以逆顺晓之，使华原入关说焉。周文密有拘留之
意，谓华原曰：“若能屈骥足于此，当共享富贵，不尔命
悬今日。”华原曰：渤海王命世诞生，殆天所纵，以明公
蕞尔关右，便自隔绝，故使华原衔喻公旨。明公不以
此日改图，转祸为福，乃欲赐胁有死而已。周文嘉其
亮正，乃使东还。高祖以华原久而不返，每叹惜之。及
闻其来，喜见于色。累迁为兖州刺史。

《魏书》魏收自叙：帝西入关，收兼通直散骑常侍，副王
昕聘萧衍。昕风流文辩，收辞藻富逸，衍及其群臣咸
加敬异。先是，南北初和，李谐、卢元明首通使命，二人
才器，并为邻国所重。至此衍称曰：“卢、李命世，王、魏中
兴。”未知后来复何如耳。

《酉阳杂俎》：“北齐迎南使太学博士、监舍传诏二人，骑
马荷信在前，羊车二人捉刀在传诏后。监舍一人，典
客令一人，并进贤冠，朱衣骑马，罩伞十馀，绛衫，一人
引从使车前，又绛衫骑马。平巾帻六人，使主、副各乘
车，但马在车后。铁甲者百馀人，仪仗百馀人，剪彩如
衣，带白羽间为槊髶发，绛袍，帽凡五色，袍随髶色，以”
木为槊刃戟，画绛为虾蟆幡。

《周书库狄峙传》：“峙仕魏，位高阳郡守。孝武西迁，峙乃
弃官从入关。大统元年，拜中书舍人，参掌机密，以恭
谨见称。迁黄门侍郎。时与东魏争衡，戎马不息，蠕蠕
乘虚，屡为边患。朝议欲结和亲，乃使峙往。峙状貌魁
梧，善于辞令，蠕蠕主雅信重之。自是不复为寇。太祖
谓峙曰：‘昔魏绛和戎，见称前史，以君方之，彼有愧色’。”
《窦炽传》：“炽兄子毅，保定三年征还朝，治左宫伯，转小
宗伯，寻拜大将军。时与齐人争衡，戎车岁动，并交结
突厥，以为外援。在太祖之时，突厥已许纳女于我，齐
人亦甘言重币，遣使求婚。狄固贪婪，便欲有悔。朝廷
乃令扬荐等累使结之，往还十馀，方复前好。至是虽
期往逆，犹惧改图，以毅地兼勋戚，素”有威重，乃命为
使。及毅之至，齐使亦在焉。突厥君臣犹有贰志。毅抗
言正色，以大义责之，累旬乃定，卒以皇后归。朝议嘉
之。

《陆逞传》：“天和三年，齐遣侍中斛斯文略，中书侍郎刘
逖来聘。初修邻好，盛选行人，诏逞为使主，尹公正为
副以报之。逞美容止，善辞令，敏而有礼，齐人称焉。还
届近畿，诏令路车饰服，郊迎而入，时人荣之。”

《隋书潘徽传》：“徽为陈容馆令。隋遣魏澹聘于陈，陈人
使徽接对之。澹将反命，为启于陈主曰：‘敬奉弘慈，曲
垂饯送’。徽以为伏奉为重，敬奉为轻，却其启而不奏。
澹立议曰：‘《曲礼》注曰：‘礼主于敬’。《诗》曰：‘维桑与梓，必恭
敬止’。《孝经》曰：‘宗庙致敬’。又云：‘不敬其亲，谓之悖礼’。孔
子敬天之怒，成汤圣敬日跻，宗庙极重，上天极高，父
极尊，君极贵，四者咸同一敬，五经未有异文，不知以
敬为轻，竟何所据’？”徽难之曰：“向所论敬字，本不全以
为轻，但施用处殊，义成通别。礼主于敬，此是通言。犹
如男子冠而字之，注云：‘成人敬其名也。《春秋》有冀缺，
夫妻亦云相敬，既于子则有敬名之义，在夫亦有敬
妻之说，此可复并谓极重乎？至若谢’”诸公，固非尊地，
公子敬爱，止施宾友，敬问敬报，弥见雷同，敬听敬酬，
何关贵隔。当知敬之为义，虽是不轻，但敬之于语，则
有时混漫。今云“敬奉，所以成疑，聊举一隅，未为深据。”
澹不能对，遂从而改焉